
Előterjesztés
Gazdasági Bizottság részére
Tisztelt Bizottság!
A Budapest XXI. kerület 210133 hrsz. alatt felvett, természetben Budapest XXI. ker. II. Rákóczi Ferenc út 7. szám alatti, 533 m2 területű, kivett beépítetlen terület megnevezésű ingatlan 3/6 arányban a Fővárosi Önkormányzat, 3/6 arányban magánszemélyek tulajdonában van (1. sz. melléklet).
Az ingatlan 1998. december 31-ig beépítésre nem szánt területnek megfelelő zöldterületi, majd közlekedési övezeti besorolásba tartozott. Az 1999. január 1-től hatályos Fővárosi Szabályozási Kerettervben a beépítésre nem szánt területként rögzített „I” Intézményterületek keretövezeti besorolás mellett az ingatlant „tervezett közúti főhálózati elemek” irányadó szabályozása érinti (2. sz. melléklet).
Az ingatlan 3/6 arányú magánszemély tulajdonosai 2009-ben elsősorban a közös tulajdon megszűntetése iránti, másodsorban az Étv. 30. § (4) bekezdésére alapított kártalanítás iránti kérelmet terjesztettek elő. Vételárként 1.332.500 forintot jelöltek meg 1/6 tulajdoni illetőségenként. 
A közös tulajdon megszűntetése tárgyában 2002-ben már tárgyalások folytak, azonban fedezethiány miatt a Fővárosi Önkormányzat általi megvásárlásra nem került sor. 
Tekintettel arra, hogy a Városüzemeltetési és Környezetgazdálkodási Bizottság 116/2010.(03.30.) sz. határozatában kizárólag a közös tulajdon megtartását tartotta szakmailag indokoltnak, a 131/2010. (04.28.) sz. határozatában a kártalanítási kérelem tárgyában a Gazdasági Bizottság elutasító határozatát tartalmazó előterjesztést nem támogatta, így előzetes hozzájárulás hiányában a Gazdasági Bizottság elé a kártalanítási kérelem elutasítására irányú határozati javaslatot nem lehetett beterjeszteni. A Gazdasági Bizottság 20/2011.(02.18.) sz. G.B. határozatában kizárólag arról döntött, hogy az ingatlantulajdonosok által az ingatlan 3/6 tulajdoni hányadának a Fővárosi Önkormányzat által közös tulajdon megszűntetése céljából történő megvétel iránti kérelmet elutasítja (3. sz. melléklet).
A kérelmezők 2012-ben kisajátítási kérelmet nyújtottak be Budapest Főváros Kormányhivatalához. Budapest Főváros Kormányhivatala V-B-007/01369-6/2012 sz. határozatával kötelezte Budapest Főváros Önkormányzatát az ingatlannak a kérelmezők tulajdonában álló 3/6 tulajdoni hányadára vonatkozóan kisajátítási kérelem előterjesztésére.  A Fővárosi Önkormányzat a határozat ellen bírósági felülvizsgálatot kezdeményezett annak jogszabálysértő voltára tekintettel. 
A Fővárosi Közigazgatási és Munkaügyi Bíróság 21.K.28.805/2013/2. sz. ítéletével Budapest Főváros Kormányhivatala V-B-007/01369-6/2012. sz. határozatát hatályon kívül helyezte és kötelezte új eljárás lefolytatására, a jogszabályoknak megfelelő közigazgatási döntés meghozatalára. Az ítélet indoklásában szerepel, hogy a Kormányhivatal súlyos eljárásjogi szabályt sértett azzal, hogy olyan előkérdésben hozott határozatot, amelyben végzéssel kellett volna döntenie. A bíróság továbbá indoklásában kifejti, hogy nem foglalhatott állást a kisajátítás feltételeiről, mivel a következetes bírói gyakorlat szerint ez idő előtti állásfoglalás lett volna. Utal arra is a bíróság, hogy az érdemi kérdések a kisajátításról szóló döntéshozatal során, esetleg annak jogorvoslati eljárásában, illetőleg- amennyiben a felek a bírói felülvizsgálatot kérnék- a bírósági felülvizsgálat során értelmezhetőek, és vizsgálhatóak meg (4. sz. melléklet).
Budapest Főváros Kormányhivatala az új eljárás során BPB/007/04189-4/2013 számú végzésében kötelezte Budapest Főváros Önkormányzatát, hogy a Budapest XXI. ker. 210133 hrsz. alatti ingatlannak a kérelmezők tulajdonában álló 3/6 tulajdoni hányadára vonatkozóan kisajátítási kérelmet terjesszen elő (5. sz. melléklet).
A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló, Budapest Főváros Közgyűlésének 22/2012. (III.14.) önkormányzati rendelete (Vagyonrendelet) 9. § (6) bekezdésében foglaltak szerint a Fővárosi Önkormányzat által megszerzendő vagyon esetén az ezzel kapcsolatos döntés meghozatalára az jogosult, aki a megszerzendő vagyon ellenértékéül szolgáló fővárosi vagyonelem felett e rendelet 22-24. § szabályai szerint a tulajdonosi jogokat gyakorolja. A 24. § szerint a Fővárosi Önkormányzat üzleti vagyona felett a tulajdonosi jogokat 50 millió forint egyedi forgalmi értéket el nem érően a Gazdasági Bizottság gyakorolja. Tekintettel arra, hogy az ügyfelek a 3/6 tulajdoni hányadért összesen 3.997.500 Ft-ot jelöltek meg vételárként, továbbá az ingatlanban a Fővárosi Önkormányzat 3/6 tulajdoni hányadának nyilvántartott bruttó értéke 2.043.000 Ft., így ebben az esetben a Gazdasági Bizottság hatáskörébe tartozik a döntés meghozatala.
Fentiekre tekintettel kérem a tisztelt Bizottságot a 6. számú mellékletben csatolt kisajátítási kérelem jóváhagyására, a határozati javaslat elfogadására. 









Határozati javaslat
A Gazdasági Bizottság a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 9. § (6) bekezdése, valamint, a 24. § b.) pontja alapján úgy dönt, hogy:

Budapest Főváros Kormányhivatala BPB/007/04189-4/2013 számú végzésében foglalt kötelezés alapján kisajátítási kérelmet terjeszt elő a Budapest XXI. ker. 210133 hrsz. alatti ingatlan 3/6 arányú, magánszemélyek tulajdonát képező részére. Felkéri a Gazdasági Bizottság elnökét a 6. számú mellékletként csatolt kisajátítási kérelem aláírására. 
határidő:	30 nap
felelős: 	Gazdasági Bizottság elnöke
Határozathozatal módja: egyszerű szavazattöbbség

